**Σεβασμιότατε,   
Κ. Σχολικέ Σύμβουλε,   
Αγαπητοί Συνάδελφοι,   
Αγαπητοί γονείς,  
Αγαπητοί Μαθητές και Μαθήτριες,**

Καλημέρα σας , καλή αρχή και καλή σχολική χρονιά!

Όπως κάθε ακαδημαϊκή χρονιά έτσι και φέτος οι καθηγητές σας κι εγώ υποσχόμαστε αφοσίωση και συνεχή προσφορά για να καταφέρουμε να σας εφοδιάσουμε με τις απαραίτητες γνώσεις. Εσείς οργανώστε τη μελέτη σας και πάρτε από το σχολείο ό,τι μπορεί να διαμορφώσει την προσωπικότητα σας, ώστε να γίνετε ελεύθεροι, αυτόνομοι άνθρωποι με κοινωνικές και άλλες δεξιότητες, που θα σας βοηθήσουν να ανταποκριθείτε στις απαιτήσεις της ιδιαίτερα απαιτητικής εποχής μας. Η μεθοδικότητα και η συστηματική εργασία θα βοηθήσουν τα όνειρα και τις φιλοδοξίες σας να πραγματοποιηθούν.

**Στην εκδηλούμενη συμπεριφορά σας απαιτούμε  αυτοσεβασμό και αλληλοσεβασμό.**Σας θέλουμε να νιώθετε ελεύθεροι και να ισχύει η αρμονική σύζευξη δικαιωμάτων και υποχρεώσεων. Μη θεωρείτε ότι, η συμμόρφωση προς τους κανονισμούς, περιορίζει με τον οποιοδήποτε τρόπο την ελευθερία σας. Ίσα-ίσα επιβεβαιώνει στον ύψιστο βαθμό την ελευθερία σας. Να νιώθετε υπερήφανοι για τη μαθητική σας ιδιότητα.

**Δεν αναμένουμε να είστε όλοι ίδιοι στη συμπεριφορά σας.** Γνωρίζουμε πολύ καλά την εξελικτική φάση της εφηβείας στην οποία βρίσκεστε. Μια φάση εκρηκτική για μερικούς από σας, που πολύ συχνά σας οδηγεί στην ανάγκη εκτόνωσης κατά τρόπο αψιθυμικό. Είμαστε έτοιμοι να κατανοήσουμε αυτού του είδους τη συμπεριφορά και να σας προσεγγίσουμε προσεγμένα, με βάση την ιδιαιτερότητα του καθενός σας. Ατέρμονη προσπάθεια μας θα είναι η συνεχής βελτίωση σας.

Με αυτές τις σκέψεις **οι συνάδελφοί μου κι εγώ προσωπικά** σας καλωσορίζουμε και ευχόμαστε από καρδιάς μια χαρούμενη και δημιουργική χρονιά. Το σχολείο μας υπήρξε ανέκαθεν πνευματικό κέντρο, που γαλούχησε γενιές μαθητών, οι οποίοι διακρίθηκαν σε όλους τους τομείς της ζωής. Δίκαια λοιπόν, αισθανόμαστε υπερήφανοι που έχουμε την τιμή να είμαστε συνεχιστές αυτής της παράδοσης. Καλούμαστε τώρα, στα δύσκολα αυτά χρόνια, που η αξία της δημόσιας εκπαίδευσης τίθεται υπό αμφισβήτηση, να διαφυλάξουμε την παράδοση και να συνεχίσουμε τον ιστορικό ρόλο του σχολείου. Κάθε νέα αρχή είναι μια νέα πρόκληση και μια νέα ευκαιρία για δημιουργία. Όλοι μαζί, ατενίζοντας με αισιοδοξία τη νέα σχολική χρονιά, γνωρίζω καλά ότι θα εργασθούμε με ζήλο και συλλογικότητα για να προσφέρουμε στους μαθητές μας οράματα, να διανοίξουμε ορίζοντες, να τους θωρακίσουμε με αρχές και αξίες. Σας εύχομαι δύναμη και κουράγιο στο δύσκολο έργο σας.

Πριν κλείσουμε να σας ενημερώσουμε ότι τα βιβλία έχουν φτάσει εγκαίρως φέτος και στο σχολείο μας και θα μοιραστούν στα παιδιά αμέσως μετά. Από αύριο ερχόμαστε κανονικά στο σχολείο μας. Το κουδούνι χτυπάει στις 8 και τέταρτο, οι πόρτες θα κλειδώνουν μετά την προσευχή και πρέπει να είμαστε όλοι στην ώρα μας για να συμβάλλουμε στην ομαλή λειτουργία του σχολείου και να μην προκαλούμε δυσλειτουργίες.

Γι’ αυτήν την εβδομάδα και για να μπορέσουμε να οργανωθούμε καλύτερα, όλες οι τάξεις θα σχολούν στις 11:40. Θα ξεκινήσουμε κανονικά την επόμενη βδομάδα οπότε και θα δοθεί το πρόγραμμα στα παιδιά.

Πολλές Θερμές ευχές από τους συναδέλφους μου κι εμένα για μια καλή και γόνιμη σχολική χρονιά.

Να είστε καλά! Καλή δύναμη σε όλους!

ΠΛΑΙΣΙΟ ΟΡΓΑΝΩΣΗΣ & ΕΥΡΥΘΜΗΣ ΛΕΙΤΟΥΡΓΙΑΣ ΤΟΥ ΣΧΟΛΕΙΟΥ

ΑΠΑΓΟΡΕΥΟΝΤΑΙ με το νέο νόμο

Κινητα – κάθε ειδους μηχανηματα αναπαραγωγης, βιντεοσκοπησης, φωτογραφισης